Ajai

Kehidupan Peribadi

Ajai pernah berkahwin dengan penyanyi Noorulhuda Abdul Wahab atau Nurul yang berasal dari Pulau Pinang pada tahun 1996 dan dikurniakan seorang anak perempuan bernama Ayu Nazirah (lahir 1998). Mereka kemudiannya menjadi pasangan duet terkenal menerusi empat buah album iaitu Sehati Sejiwa (2001), Ajai & Nurul (2002), Seiring Sejalan (2004) dan Serasi Bersama (2006). Namun begitu, perkahwinan ini berakhir dengan perceraian pada tahun 2006 akibat masalah rumahtangga.
Setelah 3 tahun menduda, Ajai kemudiannya berkahwin dengan pengurus artis bernama Norliza Ilias atau Liza yang juga anak jati Pulau Pinang pada tahun 2009 dan dikurniakan seorang anak perempuan bernama Danisha (lahir 2010). Perkahwinan kedua Ajai bersama Liza kekal bertahan sehingga kini.

Populariti Duo Ajai & Nurul

Selepas kejayaan lagu Aku Cinta, Aku Rindu yang diterbitkan pada tahun 1998 untuk album solo isterinya ketika itu, Ajai bereksperimentasi dengan lagu duet kedua berjudul Satukan Kita Berdua dan ternyata sambutan positif terhadap gandingan mereka menyuntik idea untuk bergabung dalam sebuah album studio. Maka pada tahun 2001 lahirlah album sulung pasangan ini berjudul  Sehati Sejiwa. Album ini mendapat sambutan hebat dengan 3 buah single menguasai carta muzik iaitu lagu  Sehati Sejiwa , Maafkanku & Bila Kau Tiada. Album ini mendapat sentuhan komposer seperti Anang dan Aidit Alfian. Disamping itu Ajai turut menyelitkan single solo sebagai penyeri karier nyanyiannya iaitu menerusi lagu Bisikan Asmara (2001) dan saduran lagu Dewa 19 yang berjudul Aku Milikmu (2002). Populariti Ajai sebagai penyanyi solo terbukti apabila meraih trofi Penyanyi Lelaki Popular (ABPBH) di Anugerah Bintang Popular Berita Harian 2002 menewaskan Anuar Zain dan Jamal Abdillah. 
Menyusul kejayaan album duo pertama mereka meluncurkan album kedua pada tahun 2002 berjudul  Ajai & Nurul yang lebih moderate dengan single seperti Keliru ciptaan Aidit Alfian dan Lagu Rindu mendominasi carta muzik. Lagu Keliru mencuri tumpuan umum sehingga meraih anugerah juara keseluruhan di Anugerah Juara Lagu ke-17. Populariti mereka semakin meningkat sehingga mereka digandingkan dalam filem (direct to video) yang berjudul Cinta KLCC pada tahun 2003. Itu merupakan satu-satunya cubaan Ajai sebagai pelakon. 
Pada tahun 2004 pasangan ini menerbitkan sebuah album tribut khas kepada pasangan-pasangan duet terdahulu seperti Hail Amir & Uji Rashid, Royston Sta Maria & Francesca Peter dan beberapa lagi. Album berjudul  Seiring Sejalan berjaya meraih jualan memberangsangkan sekaligus mengukuhkan lagi nama pasangan ini. Bagaimanapun selepas menerbitkan album kompilasi Serasi Bersama pada tahun 2006, pasangan ini membubarkan kumpulan dan seterusnya bercerai akibat masalah rumahtangga. Duo Ajai & Nurul meninggalkan legasi yang tersendiri kepada penyanyi duet di Malaysia, termasuk pesaing seperti Achik & Nana yang tidak kurang popularnya pada ketika itu.

Komposer Terkemuka

Ajai mula mencipta nama sebagai komposer apabila karya ciptaannya dinyanyikan oleh penyanyi Rem dalam album Semua Orang Tahu (1997). Sejak itu beliau mula mencipta lagu untuk artis-artis bernama besar seperti Saleem, Sheila Majid, Kris Dayanti dan Siti Nurhaliza. Bersama Siti, Ajai terlibat menerusi 3 buah album iaitu Pancawarna (1999), Safa (2001) dan E.M.A.S (2003) di mana gandingan ini berjaya menghasilkan hits unggul seperti Kau Kekasihku dan Percayalah. Ajai bagaimanapun diingati kerana terlibat dalam usaha menjenamakan semula dua penyanyi berbakat iaitu Dayang Nurfaizah dan Ning Baizura. Bersama Dayang, Ajai menerbitkan album dan lagu berjudul Seandainya Masih Ada Cinta yang menjadi fenomena pada tahun 2001 sekaligus melonjakkan nama Ajai ke peringkat yang lebih tinggi. Ajai juga menghasilkan dua buah hits utama untuk album "comeback" Ning yang berjudul Selagi Ada pada tahun 2003. Kerjasama bersama dua penyanyi ini membuahkan hasil apabila Ajai menerima anugerah Lagu Terbaik AIM buat kali kedua dan ketiga pada tahun 2002 dan 2004. Ajai bertanggungjawab mempopularkan dua penyanyi soul iaitu Deja Moss dan Sarah Raisuddin. Album debut Sarah yang diterbitkan beliau pada tahun 2002 telah memenangi tiga anugerah utama di AIM. 
Pada tahun 2004 Ajai terlibat dalam pembikinan lagu runut bunyi untuk filem Pontianak Harum Sundal Malam (PHSM) di mana menyaksikan beliau bekerjasama dengan penyanyi pop terkenal Misha Omar. Kesemua lagu ciptaan Ajai untuk Misha menjadi hits kerana digunakan sebagai lagu asal filem. Lagu Pulangkan dan Ku Seru menghiasi kronologi filem seram PHSM serta lagu Riwayat Cinta untuk filem Gerak Khas 3. Ajai seterusnya menghasilkan runut bunyi untuk filem-filem seperti Kayangan, Waris Jari Hantu dan 1957 : Hati Malaya , kesemuanya diterbitkan pada 2007. Lagu-lagu seperti Kayangan, Kasih Tercipta, Perlu Kamu dan Menanti Pasti menghiasi filem-filem ini. Pada tahun 2008 hingga 2009 Ajai menyertai barisan tenaga pengajar Akademi Fantasia musim keenam dan ketujuh sebagai Penasihat Muzik dan Vokal di bawah pengawasan pengetua Tiara Jacquelina dan Amy Search. Menerusi AF7, Ajai menemui bakat baru bernama Hafiz Suip yang mana beliau berjaya dengan kerjasama lagu-lagu popular seperti Noktah Cinta dan Ku Akui pada tahun 2010. 
Ajai mempunyai syarikat rakaman bernama Wake The Baby yang dibuka pada tahun 2002.